บสย.ผนึกนาโนฯ ช่วยเอสเอ็มอี
บสย.จับมือผู้ประกอบการนาโนไฟแนนซ์ ออกโครงการช่วยเอสเอ็มอีรายย่อย หลังกฎหมายใหม่บังคับใช้
18 พ.ค. 2559

บสย.จับมือผู้ประกอบการนาโนไฟแนนซ์ ออกโครงการช่วยเอสเอ็มอีรายย่อย หลังกฎหมายใหม่บังคับใช้
นายวิเชษฐ์ วรกุล รองผู้จัดการทั่วไปสายงานธุรกิจ บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า บสย. อยู่ระหว่างการแก้ไข พ.ร.บ.ประกันสินเชื่อ พ.ศ. 2534 ใหม่ ซึ่งคณะรัฐมนตรี (ครม.) เห็นชอบแล้ว และอยู่ระหว่างการพิจารณาของคณะกรรมการกฤษฎีกา โดยมีเป้าหมายสำคัญ คือ รองรับกับการขยายขอบเขตการค้ำประกันของ บสย. ครอบคลุมถึงผู้ให้บริการ ได้แก่ กลุ่มนันแบงก์ กลุ่มลีสซิ่ง แฟกเตอริ่ง นาโนไฟแนนซ์ จากปัจจุบันที่จะให้บริการแก่สถาบันการเงินได้เท่านั้น
ทั้งนี้ บสย.ได้หารือกับตัวแทนผู้ประกอบการนาโนไฟแนนซ์ เพื่อเตรียมออกโครงการค้ำประกันสินเชื่อให้นาโนไฟแแนซ์ ที่มีวัตถุประสงค์ในการปล่อยสินเชื่อเพื่อประกอบอาชีพ วงเงินค้ำประกันสูงสุดไม่เกิน 1 แสนบาท/ราย โดยนาโนไฟแนนซ์เป็นการปล่อยกู้ผ่านบริษัทเอกชน ต่างจากโครงการสินเชื่อไมโครไฟแนนซ์ที่ปล่อยผ่านธนาคาร และมีระบบคัดกรองลูกหนี้ได้ดีกว่า
“โครงการค้ำประกันนาโนไฟแนนซ์ที่มีการหารือกันอยู่ คาดว่าทาง บสย.จะต้องไปช่วยดูแลหรือเป็นพี่เลี้ยงให้ลูกหนี้หลังจากที่ได้รับสินเชื่อไปแล้ว ส่วนเรื่องภาระการค้ำประกันยังอยู่ระหว่างการสรุปตัวเลขว่าจะรับค้ำประกันที่เท่าไร จากปัจจุบันค้ำประกันให้ที่ระดับ 21% ของหนี้เสียที่เกิดขึ้น ซึ่งเชื่อว่าเมื่อ บสย.ออกโครงการนี้ได้จะทำให้ยอดปล่อยกู้ของนาโนไฟแนนซ์ขยายตัวได้เพิ่มขึ้น” นายวิเชษฐ์ กล่าว
รายงานข่าวจากกระทรวงการคลัง เปิดเผยยอดปล่อยสินเชื่อในโครงการนาโนไฟแนนซ์ ถึงสิ้นเดือน ม.ค. 2559 มียอดปล่อยกู้รวม 9,433 ราย เป็นวงเงินรวม 195 ล้านบาท จากบริษัทที่เปิดให้บริการแล้ว 9 ราย คือ 1.บริษัท ไทยเอซ แคปปิตอล 2.บริษัท เงินสดทันใจ 3.บริษัท เมืองไทย ลิสซิ่ง 4.บริษัท สหไพบูลย์ 5.บริษัท แมคคาเล กรุ๊พ 6.บริษัท เงินติดล้อ 7.บริษัท มีนาลิสซิ่ง 8.บริษัท อินเทลลิเจนท์ ทีที พาวเวอร์ และ 9.บริษัท พี.เอส.เอ็น.ลิสซิ่ง